
	VN/14879/2026
	

	Lausunto luonnoksesta hallituksen esitykseksi eduskunnalle fossiilisen polttoaineen jakelun päästökaupasta annetun lain 11 ja 23 §:n sekä eräiden polttoaineiden kestävyyskriteereistä annetun lain 2 §:n muuttamisesta

Pyydettynä lausuntona hallituksen esitykseksi eduskunnalle fossiilisen polttoaineen jakelun päästökaupasta annetun lain 11 ja 23 §:n sekä eräiden polttoaineiden kestävyyskriteereistä annetun lain 2 §:n muuttamisesta Metsäteollisuus ry toteaa seuraavaa: 

· EU-tason muutosten kansallinen implementointi ja polttoaineiden nollapäästötöisyyden osoittamista koskevat muutokset ovat perusteltuja. 

· Metsäteollisuus korostaa, että hallituksen jo päättämiä kansallisia kompensaatiotoimia fossiilisen polttoaineineen jakelun päästökaupan aiheuttaman kustannusten nousun hillitsemiseksi tulee edistää kilpailukyvyn turvaamiseksi.

Esitettyjen muutosten taustalla on EU-tason päätösten aiheuttamat muutostarpeet kansalliseen lainsäädäntöön sekä polttoaineiden kestävyyden osoittamiseksi tarpeelliseksi todetut tarkennukset lakiin.

Fossiilisten polttoaineiden päästökauppa nostaa metsäteollisuuden kustannuksia useaa kautta. Uusi päästökauppa nostaa epäsuorasti toimialan maantiekuljetusten ja puunkorjuun kustannuksia sekä aiheuttaa suoria lisävelvoitteita ja -kustannuksia osalle tehtaista. 

On tärkeä ymmärtää, että uuden päästökaupan aiheuttamaa kustannuslisää ei aiheudu Euroopan ulkopuoliselle teollisuudelle, joten eurooppalaisessa vientiteollisuudessa kustannusten siirtäminen lopputuotteen hintaan on käytännössä mahdotonta.

On valitettavaa, että uusi päästökauppa ei tunnista hiilivuotoa, jonka torjuminen on olennainen osa ilmastopolitiikkaa. Kiinteiden laitosten päästökaupassa hiilivuodolle alttiit toimialat saavat maksuttomia päästöoikeuksia ja korkean hiilivuotoriskin toimialoille mahdollistetaan päästökauppakompensaatio eli sähköistämistuki. Hiilivuodon ehkäiseminen jää siten kansallisesti hoidettavaksi.

Hallitus on aiemmin päättänyt kompensaatiotoimista fossiilisen polttoaineen jakelun päästökaupan aiheuttaman hiilivuotoriskin ehkäisemiseksi. Valtiovarainministeriön lausuntokierroksella oleva esitys ammattidieselin käyttöönotosta on hyvä alku kompensointitoimille, mutta vuodesta 2028 ehdotettu palautus 3,3 senttiä litralta on kuitenkin suuruudeltaan riittämätön ja akuutti dieselin hintakriisi huomioiden liian myöhäinen toimi logistiikan kilpailukyvyn säilyttämiseksi.

Lisäksi ETS2-hyvitysjärjestelmää valmistelevan työryhmän muistio valmistui toukokuussa 2026. Muistion suositusten mukaisesti hallinnollisesti helpoin tapa ETS2-hyvitysten toteuttamiseksi olisi energiaveronpalautusmalli. On hyvä huomata, että energiaverodirektiivi sallii Suomessa käytössä olevan maatalouden energiaveropalautusjärjestelmän laajentamisen myös metsätalouden työkoneisiin. 

Metsäteollisuus puoltaa energiaveropalautusmallin korottamista ja sen soveltamisalan laajentamista metsätalouden työkoneisiin. 

